b'\n_START_ARTICLE_\nOceanografija\n_START_PARAGRAPH_\nOceanograf\xc3\xadja (sestavljeni starogr\xc5\xa1ki besedi \xe1\xbd\xa8\xce\xba\xce\xb5\xce\xb1\xce\xbd\xcf\x8c\xcf\x82: Okean\xc3\xb3s (\xe1\xbd\xa8\xce\xba\xce\xb5\xce\xac\xce\xbd\xce\xb7\xcf\x82: Oke\xc3\xa1nes) - veliko morje, ocean in \xce\xb3\xcf\x81\xce\xac\xcf\x86\xcf\x89: gr\xc3\xa1fe - pisati) ali oceanologija je znanstvena veda, ki prou\xc4\x8duje oceane oziroma morja, kar vklju\xc4\x8duje vse naravne pojave v morskem okolju - od tektonike plo\xc5\xa1\xc4\x8d na dnu, kro\xc5\xbeenja snovi v morjih na globalni ravni, vodnih tokov in valovanja na gladini, do morskih organizmov. Zaradi svoje \xc5\xa1irine je veda izrazito interdisciplinarna, zdru\xc5\xbeuje spoznanja astronomije, biologije, kemije, klimatologije, geografije, geologije, hidrologije, meteorologije in fizike.'